EIROPAS SAVIENĪBAS CIVILDIENESTA TIESAS RĪKOJUMS
(otrā palāta)
2015. gada 28. aprīlī
Lieta F‑33/14
Luigi Marcuccio
pret
Eiropas Komisiju
Reglamenta 34. panta 1. un 2. punkts – Pareizas tiesvedības aizskārums – Aizliegums lietas dalībnieka pārstāvim piedalīties tiesvedībā
Priekšmets      Prasība, kura celta saskaņā ar LESD 270. pantu, kas piemērojams EAEK līgumam atbilstoši tā 106.a pantam.
Nolēmums      Z tiek aizliegts piedalīties tiesvedībā atbilstoši Reglamenta 34. panta 1. un 2. punktam. Šī rīkojuma kopiju nosūta Itālijas kompetentajām iestādēm, kurām Z ir pakļauts.
Kopsavilkums
1.      Tiesvedība – Lietas dalībnieku pārstāvība – Aizliegums lietas dalībnieka pārstāvim piedalīties tiesvedībā – Pārstāvja apsvērumu neesamība pēc tam, kad viņš tika informēts par aizlieguma procedūras uzsākšanu – Ietekmes neesamība
(Eiropas Savienības Civildienesta tiesas reglamenta 34. panta 1. un 2. punkts)
2.      Tiesvedība – Lietas dalībnieku pārstāvība – Aizliegums lietas dalībnieka pārstāvim piedalīties tiesvedībā – Lietas dalībnieka advokāts, kurš nelietderīgi un nepārtrauktā veidā pārslogo Eiropas tiesas
(Eiropas Savienības Civildienesta tiesas reglamenta 34. panta 1. un 2. punkts)
1.      Ja lietas dalībnieka advokāts nesniedz Eiropas tiesai atbildi uz Civildienesta tiesas vēstuli, ar kuru tiek darīts zināms par nodomu izmantot minētās tiesas Reglamenta 34. panta 1. un 2. punktu, tas nav šķērslis, lai attiecībā uz viņu nevarētu piemērot šīs normas par aizliegumu lietas dalībniekam piedalīties tiesvedībā. Faktiski attiecībā uz advokāta, kuram piemērots aizliegums tādēļ, ka viņš rīkojies pēc sava klienta lūguma, nelietderīgi pārslogojot Savienības tiesu darbu, atbildes neesamība nekādā veidā neatspēko to, ka viņa klienta tieksme sistemātiski un nešķirojot izvēlēties tiesvedības ceļu kaitē pareizai tiesvedības norisei, nedz arī to, ka šī advokāta rīcība tiešā veidā veicina sava klienta tieksmi strīdēties, kas tiek kritizēti.
(skat. 13. punktu)
2.      Ir jāpiemēro Civildienesta tiesas Reglamenta 34. panta 1. un 2. punkts, lai aizliegtu lietas dalībnieka advokātam piedalīties tiesvedībā Savienības tiesās un lai nosūtītu šī rīkojuma kopiju valsts kompetentajām iestādēm, kurām viņš ir pakļauts, ja ir pietiekami pierādīts, ka šis advokāts ar savu attieksmi nesaprātīgi sekmē prasītāja tieksmi strīdēties, kas, ņemot vērā minētā prasītāja ļoti lielo trijās Savienības tiesās celto prasību skaitu – šo skaitu rūpīgs advokāts nevar nezināt, – izrādās ļoti traucējoši pareizai tiesvedībai.
Šajā sakarā tas, ka attiecīgais advokāts Civildienesta tiesā ar sava klienta parakstu un viņa vārdā ir iesniedzis tikai divas lietas, ņemot vērā iepriekš viņa priekšgājēju iesniegtās lietas tiesā, ko viņš nevarēja nezināt, nevar attaisnot viņa kā advokāta rīcību, ar kuru viņam bija jāatbalsta un jāpārstāv klients, vienlaikus ņemot vērā pareizas tiesvedības prasību, kas ir sabiedrības interesēs.
(skat. 14., 21. un 22. punktu)